Henrik Arnold Thaulow

Henrik Arnoldus Thaulow (født 27. desember 1722 i Moss, død 22. juni 1799) i København var by- og rådstueskriver i Christianssand fra 1763 og er i dag mest kjent som morfar til Henrik og Oscar Wergeland og Camilla Collett. Henrik Wergeland ble ved dåpen oppkalt etter sin morfar. Thaulow-slekten var opprinnelig fra Taulov sogn nær Fredericia i det tidligere Vejle amt og stammer fra Henrik Bertilsen Thaulow (ca. 1654–1717), som kom til Norge og i 1685 ble sorenskriver i Moss og ble far til generalveimester Hans Henrik Thaulow og farfar til Henrik Arnold Thaulow. 

Henrik Arnold Thaulow utdannet seg til kunstmaler i København og fikk fra 1749 til 1763 en årlig understøttelse på 120 riksdaler fra kongen. Han ble lærer for barna til lensgreve Adam Gottlob Moltke og var i den forbindelse ute på flere lange reiser, blant annet var han tre ganger i Roma. Thaulow hadde som oppgave å kjøpe inn og restaurere malerier til grevens kjente malerisamling i Bredgade. Selv malte han spesielt landskapsbilder. De fleste av disse ble kjøpt av Frederik V, som senere gav dem til en av sine elskerinner, frk. Bonde, da hun ble gift med byfogd N.A. Schweden i Christianssand. I København drev han en kunsthandel og averterte i Københavns aviser salg av italienske og nederlandske malerier. Hele lageret solgte han i 1757 og hadde deretter et lite utsalg av medaljer, konkylier og orientalske gjenstander. Forretningen gikk dårlig, og 8. september 1763 søkte han stillingen som stiftsskriver i Kristiansand. Stillingen fikk han løfte om etter sin morbror, Iver Tyrholm, på grunn av sine store språkkunnskaper. Han hadde fått dem bl.a. som tolk under et dansk-norske marinetokt til Konstantinopel. Etter at han kom til Kristiansand ble han flere ganger bedt av regjeringskollegiene i København om å oversette brev og dokumenter på sjeldne orientalske språk, som ingen i hovedstaden kunne oversette.Thaulow 1922. S. 69–76.

I 1764, 42 år gammel, giftet Henrik Arnold Thaulow seg i Moss med Jacobine Chrystie (1746–1818). Samme år overtok han byskriverembetet i Christianssand og flyttet dit. Samtidig ble han auksjonsforvalter og notarius publicus. Ekteparet bosatte seg i Østre Strandgate 1. De fikk tretten barn. Det nest yngste fikk navnet Alette Dorothea og giftet seg da hun var 27 år gammel med Nicolai Wergeland. 

Thaulow ble sentral i det lokale musikk- og teaterlivet. I byens finere hjem ble det holdt private konserter, visstnok oftest hos Thaulow, hvor det var en stor sal. Under Thaulows ledelse ble både det dramatiske- og det musikalske selskap stiftet i 1787. Salen hans ble brukt også i andre sammenhenger. I 1788 fikk byen besøk av kronprins Frederik. Han ble etter borgerskapets invitasjon bevertet i Thaulows hus. Henrik Arnold Thaulow eide også lystgården på Bragdøya i Kristiansandsfjorden, hvor familien med mange slektninger oppholdt seg om sommeren. Dette huset står ennå. 

Alt tilgjengelig stoff om Thaulow-familien ble samlet av Henrik Arnolds sønnesønn av samme navn, legen Heinrich Arnold Thaulow, og videre utvidet av hans tre ugifte døtre. Samlingene av arkivalia, portretter og gjenstander fra familien overlot døtrene til Thaulow-museet, som de i 1912 opprettet som en egen stiftelse under forvaltning av Norsk Folkemuseum på Bygdøy. Der er den plassert i  prestegården fra Leikanger i Sogn, som de bekostet flytting og gjenreisning av.

Henrik Arnold Thaulow døde i København og ble begravet 26. juni 1799 fra helligåndskirken.Thaulow 1922. S. 76.

 Referanser 

 Litteratur 
 Juel, F.O.: Den Thaulowske Slægts Register i de sidste 200 Aar. Moss 1876.
 Thaulow, Thorkil: Slægterne Thaulow. København 1922.

 Kilder 
 Arkivverkets sider om Henrik Wergelands slektninger

Kategori:Kristiansands historie
Kategori:Personer fra Moss kommune